b'\n_START_ARTICLE_\nJoona J\xc3\xa4\xc3\xa4skel\xc3\xa4inen\n_START_SECTION_\nSeuraura\n_START_PARAGRAPH_\nJ\xc3\xa4\xc3\xa4skel\xc3\xa4inen on Imatran Ketter\xc3\xa4n kasvatti. H\xc3\xa4n siirtyi juniorina sittemmin Saimaan Palloon, jonka C-nuorten paras maalintekij\xc3\xa4 J\xc3\xa4\xc3\xa4skel\xc3\xa4inen oli kaudella 2011\xe2\x80\x932012 sek\xc3\xa4 SM-sarjan runkosarjassa 25 osumallaan, pudotuspeleiss\xc3\xa4 kolmella osumallaan ett\xc3\xa4 SM-karsinnoissa 11 osumallaan._NEWLINE_Toukokuussa 2013 J\xc3\xa4\xc3\xa4skel\xc3\xa4inen teki SaiPan 2+2-vuotisen SM-liigasopimuksen. H\xc3\xa4n ei tehnyt liigadebyytti\xc3\xa4\xc3\xa4n viel\xc3\xa4 kahden ensimm\xc3\xa4isen sopimuskautensa aikana. Kaudella 2014\xe2\x80\x932015 J\xc3\xa4\xc3\xa4skel\xc3\xa4isen runkosarja A-nuorten SM-liigassa j\xc3\xa4i loukkaantumisen vuoksi vain 18 ottelun mittaiseksi. Pudotuspeleiss\xc3\xa4 h\xc3\xa4n oli SaiPan paras maalintekij\xc3\xa4 kuudella osumallaan ja jakoi joukkueen sis\xc3\xa4isen tehotilaston voiton Arttu Pellin ja Henry Maarnelan kanssa lukemalla +4. Huhtikuussa 2015 SaiPa k\xc3\xa4ytti J\xc3\xa4\xc3\xa4skel\xc3\xa4isen sopimuksessa olleet optiovuodet ja teki kaksivuotisen jatkosopimuksen h\xc3\xa4nen kanssaan._NEWLINE_J\xc3\xa4\xc3\xa4skel\xc3\xa4inen ei debytoinut SaiPan SM-liigajoukkueessa viel\xc3\xa4 my\xc3\xb6sk\xc3\xa4\xc3\xa4n kaudella 2015\xe2\x80\x932016. Lokakuussa 2015 seura lainasi h\xc3\xa4net aluksi kolmen ottelun mittaisella sopimuksella Mestiksen nousijajoukkue Kokkolan Hermekseen. Marraskuussa J\xc3\xa4\xc3\xa4skel\xc3\xa4inen palasi joukkueeseen loppukauden kattaneella sopimuksella. Kaikkiaan h\xc3\xa4nen tulokaskautensa Mestiksess\xc3\xa4 toi 40 runkosarjaottelussa tehot 6+11=17 ja seitsem\xc3\xa4ss\xc3\xa4 playoff-ottelussa yhden maalin._NEWLINE_Kaudella 2016\xe2\x80\x932017 J\xc3\xa4\xc3\xa4skel\xc3\xa4inen debytoi SaiPan liigajoukkueessa. H\xc3\xa4n pelasi ensimm\xc3\xa4isen miesten p\xc3\xa4\xc3\xa4sarjaottelunsa Mestarien liigassa 21. elokuuta 2016 vieraissa saksalaista Eisb\xc3\xa4ren Berlini\xc3\xa4 vastaan. H\xc3\xa4net merkittiin heti SaiPan ykk\xc3\xb6sketjuun Tero Koskirannan ja John McFarlandin oikeaan laitaan. J\xc3\xa4\xc3\xa4skel\xc3\xa4inen avasi ottelussa my\xc3\xb6s maalitilins\xc3\xa4 p\xc3\xa4\xc3\xa4sarjatasolla ja h\xc3\xa4n ker\xc3\xa4si joukkueen 2\xe2\x80\x934-voitossa my\xc3\xb6s kaksi sy\xc3\xb6tt\xc3\xb6pistett\xc3\xa4. SM-liigadebyyttins\xc3\xa4 J\xc3\xa4\xc3\xa4skel\xc3\xa4inen teki runkosarjan avauskierroksella 16. syyskuuta 2016 vieraissa KooKoota vastaan. H\xc3\xa4n jatkoi CHL-otteluiden tapaan SaiPan ykk\xc3\xb6sketjussa. J\xc3\xa4\xc3\xa4skel\xc3\xa4inen sai liigadebyytiss\xc3\xa4\xc3\xa4n j\xc3\xa4\xc3\xa4aikaa 11.50 minuuttia. H\xc3\xa4n teki liigauransa avausmaalin 1. lokakuuta 2016 vieraissa JYPi\xc3\xa4 vastaan. J\xc3\xa4\xc3\xa4skel\xc3\xa4inen teki SaiPassa lopulta varsin pieness\xc3\xa4 roolissa 28 runkosarjaottelussa tehot 1+2=3 ja nelj\xc3\xa4ss\xc3\xa4 CHL-ottelussa tehot 1+2=3, kunnes siirtotakarajalla helmikuussa 2017 seura lainasi h\xc3\xa4net loppukaudeksi kasvattajaseuraansa Imatran Ketter\xc3\xa4\xc3\xa4n, Suomi-sarjaan. J\xc3\xa4\xc3\xa4skel\xc3\xa4inen oli Mestiksen karsinnoissa joukkueen paras sy\xc3\xb6tt\xc3\xa4j\xc3\xa4 kahdeksalla sy\xc3\xb6tt\xc3\xb6pisteell\xc3\xa4\xc3\xa4n. H\xc3\xa4n voitti kauden p\xc3\xa4\xc3\xa4tteeksi Suomi-sarjan mestaruuden._NEWLINE_J\xc3\xa4\xc3\xa4skel\xc3\xa4inen teki kaudeksi 2017\xe2\x80\x932018 Ketter\xc3\xa4n kanssa uuden, vuoden mittaisen sopimuksen. Joukkue j\xc3\xa4i edellisen kev\xc3\xa4\xc3\xa4n Mestiksen karsinnoissa ilman sarjanousua, mutta Ketter\xc3\xa4 nostettiin sarjaan toukokuussa, kun Kajaanin Hokki j\xc3\xa4i ilman Mestis-lisenssi\xc3\xa4. J\xc3\xa4\xc3\xa4skel\xc3\xa4inen voitti tehoilla 30+31=61 koko sarjan maalip\xc3\xb6rssin (Kai Nurminen -palkinto) ja h\xc3\xa4n jakoi pistep\xc3\xb6rssin voiton joukkuetoverinsa Jesse Juntheikin kanssa. J\xc3\xa4\xc3\xa4skel\xc3\xa4inen voitti kuitenkin suuremman maalim\xc3\xa4\xc3\xa4r\xc3\xa4n turvin pistep\xc3\xb6rssin voittajalle jaettavan Jouni Rinne -palkinnon. H\xc3\xa4n voitti my\xc3\xb6s Mestiksen ylivoimamaalip\xc3\xb6rssin 12 osumallaan ja J\xc3\xa4\xc3\xa4skel\xc3\xa4isell\xc3\xa4 oli sarjan paras piste per peli -keskiarvo (1.33). H\xc3\xa4net valittiin my\xc3\xb6s Mestiksen joulukuun 2017 kuukauden pelaajaksi. J\xc3\xa4\xc3\xa4skel\xc3\xa4inen valittiin my\xc3\xb6s sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Kaudeksi 2018\xe2\x80\x932019 J\xc3\xa4\xc3\xa4skel\xc3\xa4inen siirtyi 1+2-vuotisella sopimuksella Mikkelin Jukureiden SM-liigajoukkueeseen. H\xc3\xa4n pelasi siell\xc3\xa4 alkukaudella nelj\xc3\xa4 ottelua tehden yhden sy\xc3\xb6tt\xc3\xb6pisteen, mutta suurimman osan alkukaudestaan J\xc3\xa4\xc3\xa4skel\xc3\xa4inen pelasi kuitenkin lainalla Ketter\xc3\xa4ss\xc3\xa4, jossa h\xc3\xa4n voitti Suomen Cupin. Joulukuussa Jukurit lainasi J\xc3\xa4\xc3\xa4skel\xc3\xa4isen Ketter\xc3\xa4\xc3\xa4n loppukaudeksi. H\xc3\xa4n oli joukkueen toiseksi paras maalintekij\xc3\xa4 ja nelj\xc3\xa4nneksi paras pistemies tehoilla 15+16=31. Pudotuspeleiss\xc3\xa4 J\xc3\xa4\xc3\xa4skel\xc3\xa4inen voitti tehoilla 9+8=17 koko Mestiksen maalip\xc3\xb6rssin ja h\xc3\xa4n jakoi pistep\xc3\xb6rssin toisen sijan joukkuetoverinsa Jesse Juntheikin kanssa edell\xc3\xa4\xc3\xa4n vain KeuPa HT:n Janne Kumpulainen. J\xc3\xa4\xc3\xa4skel\xc3\xa4inen voitti my\xc3\xb6s sarjan tehotilaston lukemalla +10. H\xc3\xa4net valittiin Mestiksen maaliskuun 2019 kuukauden kent\xc3\xa4lliseen. J\xc3\xa4\xc3\xa4skel\xc3\xa4inen voitti kauden p\xc3\xa4\xc3\xa4tteeksi Mestiksen mestaruuden._NEWLINE_Jukurit ei k\xc3\xa4ytt\xc3\xa4nyt J\xc3\xa4\xc3\xa4skel\xc3\xa4isen sopimuksessa ollutta optiota ja h\xc3\xa4n siirtyi lopulta kaudeksi 2019-20 1+1-vuotisella sopimuksella Slovakian Extraligan HC Bansk\xc3\xa1 Bystricaan.\n_START_SECTION_\nMaajoukkueura\n_START_PARAGRAPH_\nJ\xc3\xa4\xc3\xa4skel\xc3\xa4inen pelasi alle 18-vuotiaiden Ivan Hlinkan muistoturnauksessa vuonna 2013. H\xc3\xa4n edusti my\xc3\xb6s Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin J\xc3\xa4\xc3\xa4skel\xc3\xa4inen voitti kultaa. Yhteens\xc3\xa4 J\xc3\xa4\xc3\xa4skel\xc3\xa4inen on pelannut nelj\xc3\xa4 nuorten ja 21 poikien maaottelua.\n_START_SECTION_\nMuuta\n_START_PARAGRAPH_\nJ\xc3\xa4\xc3\xa4skel\xc3\xa4inen harrasti lapsena my\xc3\xb6s jalkapalloa ja j\xc3\xa4\xc3\xa4palloa omien sanojensa mukaan noin 14-vuotiaaksi asti.'